Hundekostyme som leker med begrepet *hot dog*, engelsk for «pølse i brød» og «varm hund». Foto: USA, 2005 
**Ordspill** er en lek med ord som lyder likt eller har flere betydninger. Fordi ordspill bruker konkrete ord, er det ofte vanskelig å oversette morsomhetene direkte til andre språk. Ordspill er ofte hovedpoenget i vitser, revytekster og liknende. Slående ordspill forekommer også i reklame og kampanjer. Mange lager kreative ordspill i hverdagslige samtaler, og flere treffende ordspill har blitt munnhell og faste uttrykk.

Ordspill kalles på tysk *Wortspiel*, på fransk *jeu de mots*. Betegnelsen kan også brukes om scrabble og andre spill der ordlaging er en del av leken.

Bruk og eksempler
-----------------

Russ ved Trondheim katedralskole med plakater til russetoget 17. mai 1945. Flere av vitsene er ordspill der kjente begreper, for eksempel «trykkefrihet» og «heimefronten», tolkes på ny, konkret og humoristisk måte i tegningene.  Foto: Trondheim byarkiv / Trygve Gjervans privatarkiv 
Mer norskspråklig ordlek på russetogplakater i Trondheim 1945. Foto: Trondheim byarkiv 
Det er en rekke forfattere og humorister som er kjent for treffende ordspill.

I Alexander Kiellands roman *Garman & Worse* blir for eksempel en gammel mann som stammer, omtalt som «Stamfaderen». I vår tid har særlig skribenten Niels Christian Geelmuyden brukt ordspill i sine intervjuer og kåserier. Humorduoen Lystad & Mjøen baserte store deler av sin radioserie *Bedre sent enn alvor* på nettopp ordspill. Også underholdningsartisten Øystein Sunde ble kjent for sangtekster med mange ordspill. Også barnebokforfatterne og illustratørene Ragnar Aalbu og Reidar Kjelsen benytter enkle ordspill i mange av sine bøker. 

  

### Eksempler

Under andre verdenskrig ble «en svensk tiger» hovedmotto i en svensk kampanje mot spionasje. Slagordet ble illustrert med en blågul tiger tegnet av Bertil Almqvist. Uttrykket kan på svensk også bety «en svenske tier (stille)». Omringet av krigførende naboland var det nøytrale Sverige i full beredskap, og ordspillet og tegningen oppfordret svenskene til å være tause og ikke spre opplysninger som kunne true rikets sikkerhet.
* *Og så var det den stakkars frosken som ikke forstod et eneste kvekk.*
* *Rotløs? Spis gulrot!*
* *Skredderen gikk på stoff*
* *– Så jeg har bærbar faks og bærbar PC, bærbart barskap og bærbart WC, og kona står og bærer seg hele da'n.* (Øystein Sunde: Kjekt å ha)
* *– Det er makt i en foldet PC* (Reklame for en bærbar PC)
* *– Dette er en minemelding. En gretten mine ble sett ved middagsbordet.* (Lillemor i *Doffens radiosender*)
* *– Hvorfor går kyllingbransjens rykte den veien høna sparker?*
* Den lite smigrende betegnelsen *MS-Dass* på operativsystemet MS-DOS.

### Personer

* Forfatteren Sven Elvestad brukte pseudonymet Stein Riverton.
* Den amerikanske skuespilleren James Bateman tok kunstnernavnet Henry Gibson (som lyder som Henrik Ibsen).
* Wilhelm Keitel var så føyelig overfor Hitler at han fikk tilnavnet Lakeitel. (Keitel var en tysk offiser og senere generalfeltmarskalk og øverstkommanderende for Wehrmacht under 2. verdenskrig.)

Andre betydninger
-----------------

Betegnelsen «ordspill» blir også brukt om brettspillet Scrabble.

Se også
-------

* Vits
* Anagram
* Palindrom
* Bonmot
* Brander
* Calembour
* Rebus

Referanser
----------

1. ↑  «En Svensk Tiger». *Beredskapsmuseet* **(svensk)**. Besøkt 30. desember 2022.
2. ↑  «Hvorfor går kyllingbransjens rykte den veien høna sparker?». *www.aftenposten.no*. 16. april 2016. Besøkt 30. desember 2022.

Eksterne lenker
---------------

* (en) Word play – kategori av bilder, video eller lyd på Commons Rediger på Wikidata
* Liste over lydlike ord

Portal: Litteratur

|  |  |
| --- | --- |
| Oppslagsverk/autoritetsdata | NDL
 |